钦定古今图书集成/理学汇编/字学典/第052卷 > 晋卫恒四体书势 > 《篆书》
## 钦定古今图书集成/理学汇编/字学典/第052卷 > 晋卫恒四体书势 > 《篆书》

昔周宣王时，史籀始著大篆十五篇，或与古同，或与
古异，世谓之《籀书》者也。及平王东迁，诸侯立政，家殊
国异，而文字乖形。秦始皇帝初兼天下，丞相李斯乃
损益之，奏罢不合秦文者。斯作《仓颉篇》，中车府令赵
高作《爰历篇》，太史令胡毋敬作《博学篇》，皆取史籀大
篆，或颇省改，所谓小篆者。或曰“下杜人程邈，为卫吏”，
得罪始皇，幽系云阳十年。从狱中作大篆，少者增益，
多者损减，方者使员，员者使方，奏之始皇，始皇善之，
出为御史。使定书。或曰：“邈所定乃隶字也。”自秦坏古
文，有八体，一曰大篆，二曰小篆，三曰符刻，四曰虫书，
五曰摹印，六曰署书，七曰殳书，八曰《隶书》。王莽时，使
司空甄丰校文字部，改定古文，复有六书：一曰古文，
孔氏壁中书也；二曰“奇字”，即古文而异者也；三曰篆
书，秦篆书也；四曰“佐书”，即隶书也；五曰缪篆，所以摹
印也；六曰鸟书，所以书幡信也。及汉祭酒许慎撰《说
文》，用篆书为正，以为体例最新，可得而论也。秦时李
斯号为工篆，诸山及铜人铭皆斯书。汉建初中，扶风
曹喜少异于斯而亦称善。邯郸淳师焉，略究其妙。韦
诞师淳而不及也。太和中，诞为武都太守，以能书留
补侍中。魏氏宝器铭题，皆诞书也。汉末又有蔡邕为
左中郎将，善篆，采斯、喜之法，为古今杂形，然精密闲
理，不如淳也。